Návrh

**OPATRENIE**

**Ministerstva financií Slovenskej republiky**

**z ...**

**č. ... ,**

**ktorým sa ustanovuje skúšobný poriadok na vykonanie skúšky na výkon uistenia v oblasti vykazovania informácií o udržateľnosti, skúšky spôsobilosti na výkon uistenia v oblasti udržateľnosti a preskúšania v oblasti udržateľnosti**

Ministerstvo financií Slovenskej republiky podľa § 17 ods. 2 zákona č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov (ďalej len „zákon“) ustanovuje:

**§ 1**

Týmto opatrením sa ustanovuje skúšobný poriadok na vykonanie skúšky na výkon uistenia v oblasti vykazovania informácií o udržateľnosti (ďalej len „skúška v oblasti udržateľnosti“), skúšky spôsobilosti na výkon uistenia v oblasti udržateľnosti (ďalej len „skúška spôsobilosti v oblasti udržateľnosti) a preskúšania v oblasti udržateľnosti.

**§ 2**

(1) Žiadosť o vykonanie skúšky v oblasti udržateľnosti, skúšky spôsobilosti v oblasti udržateľnosti alebo preskúšania v oblasti udržateľnosti sa podáva Úradu pre dohľad nad výkonom auditu (ďalej len „úrad“). Vzor žiadosti o vykonanie skúšky v oblasti udržateľnosti, skúšky spôsobilosti v oblasti udržateľnosti alebo preskúšania v oblasti udržateľnosti je uvedený v prílohe č. 1.

(2) Prílohou k žiadosti o vykonanie skúšky v oblasti udržateľnosti sú

a) potvrdenie o absolvovaní osemmesačnej odbornej praxe v oblasti uistenia týkajúceho sa vykazovania informácií o udržateľnosti alebo v oblasti iných služieb súvisiacich s udržateľnosťou,

b) potvrdenie Slovenskej komory audítorov o absolvovaní sústavného vzdelávania v oblasti udržateľnosti,

c) čestné vyhlásenie, ktorého vzor je uvedený v prílohe č. 2.

(3) Prílohou k žiadosti o vykonanie skúšky spôsobilosti v oblasti udržateľnosti sú

a) osvedčená kópia oprávnenia na výkon štatutárneho auditu a uistenia v oblasti vykazovania informácií o udržateľnosti platným v inom členskom štáte,

b) potvrdenie orgánu, ktorý vydal oprávnenie podľa písmena a), alebo orgánu, ktorý kontroluje dodržiavanie splnenia požiadavky sústavného vzdelávania v oblasti udržateľnosti, ktorým dokladuje svoju účasť na sústavnom vzdelávaní v oblasti udržateľnosti v bezprostredne predchádzajúcom období,

c) čestné vyhlásenie, ktorého vzor je uvedený v prílohe č. 2,

d) potvrdenie o tom, že skúška v oblasti udržateľnosti vykonaná v tretej krajine spĺňa požiadavky podľa § 15a ods. 2 zákona, ak ide o audítora z tretej krajiny.

(4) Prílohou k žiadosti pri opakovaní skúšky v oblasti udržateľnosti sú doklady podľa odseku 2. Prílohou k žiadosti pri opakovaní skúšky spôsobilosti v oblasti udržateľnosti sú doklady podľa odseku 3.

(5) Prílohou k žiadosti o vykonanie skúšky v oblasti udržateľnosti, skúšky spôsobilosti v oblasti udržateľnosti alebo preskúšania v oblasti udržateľnosti, ako aj ich opakovanie, je aj doklad preukazujúci zaplatenie poplatku podľa § 9.

**§ 3**

(1) Skúška v oblasti udržateľnosti a skúška spôsobilosti v oblasti udržateľnosti sa vykonáva v ... Žiadosť o vykonanie skúšky v oblasti udržateľnosti alebo skúšky spôsobilosti v oblasti udržateľnosti možno podať do konca ... príslušného kalendárneho roka, v ktorom sa chce žiadateľ zúčastniť skúšky v oblasti udržateľnosti alebo skúšky spôsobilosti v oblasti udržateľnosti.

(2) Ak žiadosť o vykonanie skúšky v oblasti udržateľnosti alebo skúšky spôsobilosti v oblasti udržateľnosti neobsahuje ustanovené náležitosti podľa § 2 a prílohy č. 1 alebo má iné nedostatky, možno ju doplniť alebo opraviť najneskôr do ... Žiadosť, ktorú podal neoprávnený žiadateľ alebo ktorá nie je vyplnená správne, neobsahuje náležitosti podľa § 2 a prílohy alebo má iné nedostatky a žiadateľ ju nedoplnil alebo neopravil ani v termíne podľa prvej vety, sa neakceptuje.

(3) Ak podaná žiadosť o vykonanie skúšky v oblasti udržateľnosti alebo skúšky spôsobilosti v oblasti udržateľnosti je úplná, pozvánka na skúšku v oblasti udržateľnosti alebo skúšku spôsobilosti v oblasti udržateľnosti sa zasiela žiadateľovi najneskôr jeden mesiac pred termínom jej konania. Ak podaná žiadosť o vykonanie skúšky v oblasti udržateľnosti alebo skúšky spôsobilosti v oblasti udržateľnosti nie je úplná, oznámenie o neakceptovaní žiadosti sa zasiela žiadateľovi v rovnakom termíne.

(4) Okruhy tém, ktoré môžu byť obsahom skúšky v oblasti udržateľnosti alebo skúšky spôsobilosti v oblasti udržateľnosti, vrátane zoznamu odporúčanej literatúry, sa zverejňujú na webovom sídle úradu najneskôr štyri mesiace pred termínom konania skúšky v oblasti udržateľnosti alebo skúšky spôsobilosti v oblasti udržateľnosti.

(5) Pozvánka na preskúšanie v oblasti udržateľnosti, ktorej súčasťou sú okruhy tém, ktoré môžu byť obsahom preskúšania v oblasti udržateľnosti, vrátane zoznamu odporúčanej literatúry, sa zasiela štatutárnemu audítorovi na základe jeho žiadosti najneskôr jeden mesiac pred termínom preskúšania v oblasti udržateľnosti. Preskúšanie v oblasti udržateľnosti sa vykonáva podľa potreby, najviac dvakrát ročne.

**§ 4**

Obsahom skúšky v oblasti udržateľnosti sú

a) znalosti v oblasti udržateľnosti v rozsahu

1. § 20, § 20c až 20i, § 22, § 23 až 23d a § 38 zákona č. 431/2002 Z. z. o účtovníctve v znení neskorších predpisov,

2. štandardov vykazovania informácií o udržateľnosti podľa § 20c až 20i zákona č. 431/2002 Z. z. o účtovníctve v znení neskorších predpisov,

b) znalosti audítorských postupov, metód a techník vrátane štandardov pre uistenie v oblasti vykazovania informácií o udržateľnosti,

c) znalosti využívané pri výkone uistenia v oblasti vykazovania informácií o udržateľnosti týkajúce sa analýzy v oblasti udržateľnosti.

**§ 5**

Obsahom skúšky spôsobilosti sú znalosti v rozsahu podľa § 4 ods. 1 písm. a) prvého bodu, § 34a až 34d, 35, 36 a 68 zákona a písm. b).

**§ 6**

(1) Obsahom preskúšania sú oblasti podľa § 4.

(2) O preskúšaní sa vyhotoví zápisnica, ktorej súčasťou je aj výsledok preskúšania, ktorý sa oznámi štatutárnemu audítorovi do 15 dní odo dňa vykonania preskúšania.

**§ 7**

(1) Skúška v oblasti udržateľnosti, skúška spôsobilosti v oblasti udržateľnosti alebo preskúšanie v oblasti udržateľnosti sa vykonávajú anonymne, pričom skúšaní sú označení prideleným kódom.

(2) Výsledok skúšky v oblasti udržateľnosti, skúšky spôsobilosti v oblasti udržateľnosti alebo preskúšania v oblasti udržateľnosti sa hodnotí kvalifikačným stupňom „uspel“ alebo „neuspel“. Skúšaný je v skúške v oblasti udržateľnosti, skúške spôsobilosti v oblasti udržateľnosti alebo v preskúšaní v oblasti udržateľnosti úspešný, ak získal najmenej 70 % z celkového počtu bodov.

**§ 8**

Certifikát pre oblasť udržateľnosti sa vydáva žiadateľovi na základe rozhodnutia skúšobnej komisie úradu o výsledku skúšky v oblasti udržateľnosti alebo skúšky spôsobilosti v oblasti udržateľnosti, oznámeného žiadateľovi najneskôr do 30 dní odo dňa ich úspešného vykonania. V rovnakej lehote sa oznamuje žiadateľovi aj rozhodnutie o neúspešnom vykonaní skúšky v oblasti udržateľnosti alebo skúšky spôsobilosti v oblasti udržateľnosti.

**§ 9**

Poplatok za

a) skúšku v oblasti udržateľnosti je ... eur, pričom za jej opakovanie je poplatok ... eur,

b) skúšku spôsobilosti v oblasti udržateľnosti je ... eur, pričom za jej opakovanie je poplatok ... eur,

c) preskúšanie v oblasti udržateľnosti je ... eur.

**§ 10**

Skúšobná komisia úradu má ... členov.

**§ 11**

(1) Žiadateľovi, ktorý sa na skúške v oblasti udržateľnosti, skúške spôsobilosti v oblasti udržateľnosti alebo preskúšaní v oblasti udržateľnosti nezúčastnil a svoju neúčasť riadne písomne ospravedlnil, a to najneskôr tri dni pred termínom konania skúšky v oblasti udržateľnosti, skúšky spôsobilosti v oblasti udržateľnosti alebo preskúšania v oblasti udržateľnosti, sa uhradený poplatok za skúšku v oblasti udržateľnosti, skúšku spôsobilosti v oblasti udržateľnosti alebo preskúšanie v oblasti udržateľnosti vráti.

(2) Neúčasť žiadateľa možno ospravedlniť najneskôr v deň konania, a to pred začiatkom skúšky v oblasti udržateľnosti, skúšky spôsobilosti v oblasti udržateľnosti alebo preskúšania v oblasti udržateľnosti, len zo zdravotných dôvodov žiadateľa, ktoré sú doložené lekárskym potvrdením alebo z iných závažných preukázaných dôvodov, ktoré sú doložené písomným ospravedlnením s uvedením dôvodov a tieto sú bezodkladne doručené úradu. Na dodatočné ospravedlnenia pri neúčasti na skúške v oblasti udržateľnosti, skúške spôsobilosti v oblasti udržateľnosti alebo preskúšaní v oblasti udržateľnosti sa neprihliada.

(3) Ak sa žiadateľ ospravedlní zo skúšky v oblasti udržateľnosti alebo skúšky spôsobilosti v oblasti udržateľnosti, v nasledujúcom období si môže podať žiadosť o vykonanie skúšky v oblasti udržateľnosti alebo skúšky spôsobilosti v oblasti udržateľnosti v riadnom termíne. Ak sa štatutárny audítor ospravedlní z preskúšania v oblasti udržateľnosti, preskúšanie v oblasti udržateľnosti sa vykoná v nasledujúcom termíne podľa § 9 ods. 11 zákona.

(4) Neospravedlnená neúčasť na prihlásený termín alebo ak skúšobná komisia úradu neuznala dôvody ospravedlnenia, sa posudzuje ako neúspešné zloženie skúšky v oblasti udržateľnosti, skúšky spôsobilosti v oblasti udržateľnosti alebo preskúšania z oblasti udržateľnosti a uhradený poplatok za skúšku v oblasti udržateľnosti, skúšku spôsobilosti v oblasti udržateľnosti alebo preskúšanie v oblasti udržateľnosti sa nevracia.

**§ 12**

Týmto opatrením sa preberajú právne záväzné akty Európskej únie uvedené v prílohe č. 3.

**§ 13**

Toto opatrenie nadobúda účinnosť 6. júla 2024.

minister financií

Príloha č. 1 k opatreniu č. ...

Vzor

**Žiadosť o vykonanie**

**skúšky v oblasti udržateľnosti, skúšky spôsobilosti v oblasti udržateľnosti alebo preskúšania v oblasti udržateľnosti**

Podľa zákona č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov a opatrenia Ministerstva financií Slovenskej republiky č. .., ktorým sa ustanovuje skúšobný poriadok na vykonanie skúšky na výkon uistenia v oblasti udržateľnosti, skúšky spôsobilosti na výkon uistenia v oblasti udržateľnosti a preskúšania v oblasti udržateľnosti **žiadam**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| o vykonaniex) | | | | Termínx) | | | | | |
|  | skúšky v oblasti udržateľnosti | | |  | riadny |  | | | |
|  | skúšky spôsobilosti v oblasti udržateľnosti | | |  | opakovaný |  | | | |
|  | preskúšania v oblasti udržateľnosti | | |  | | | | | |
| **A. Osobné údaje žiadateľa** | | | | | | | | | |
| Priezvisko | |  | | Meno | | |  | Titul |  |
| Dátum a miesto narodenia | | |  | | | | | | |
| Trvalý pobyt (obec, ulica, orientačné číslo) | | |  | | | | | | |
| Prechodný pobyt (obec, ulica, orientačné číslo) | | |  | | | | | | |
| Korešpondenčná adresa | | |  | | | | | | |
| E-mailová adresa | | |  | | | | | | |
| Telefónne číslo | | |  | | | | | | |
| **B. Vypĺňa sa iba žiadateľom o vykonanie skúšky v oblasti udržateľnosti** | | | | | | | | | |
| Meno a priezvisko štatutárneho audítora | | |  | | | | | | |
| Dĺžka praktickej odbornej prípravy podľa § 3a ods. 1 písm. c) zákona (počet mesiacov) | | |  | | | | | | |
| **C. Vypĺňa sa iba žiadateľom o vykonanie skúšky spôsobilosti v oblasti udržateľnosti (európsky audítor alebo audítor z tretej krajiny)** | | | | | | | | | |
| Názov a adresa orgánu, ktorý vydal oprávnenie na výkon auditu a uistenia v oblasti vykazovania informácií o udržateľnosti | | | |  | | | | | |
| Číslo oprávnenia na výkon auditu a uistenia v oblasti vykazovania informácií o udržateľnosti | | | |  | | | | | |

V ........................................... dňa.........................................

....................................................................

vlastnoručný podpis žiadateľa

X) Vyznačí sa „x“.

Príloha č. 2 k opatreniu č. ...

Vzor

**Čestné vyhlásenie**

Meno a priezvisko žiadateľa o vykonanie skúšky v oblasti udržateľnostix), skúšky spôsobilosti v oblasti udržateľnostix):

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**čestne vyhlasujem,**

a) som plne spôsobilý na právne úkony,

b) som sa nedopustil v predchádzajúcich piatich rokoch porušenia povinností v súvislosti s výkonom uistenia v oblasti vykazovania informácií o udržateľnosti.

Zároveň beriem na vedomie, že ak sa preukáže, že moje čestné vyhlásenie je nepravdivé alebo čiastočne nepravdivé, považuje sa to za porušenie príslušných ustanovení zákona č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov.

V ........................................... dňa .....................................

....................................................................

vlastnoručný podpis žiadateľa

x) Nehodiace sa škrtne.

Príloha č. 3 k opatreniu č. ...

ZOZNAM PREBERANÝCH PRÁVNE ZAVÄZNÝCH AKTOV EURÓPSKEJ ÚNIE

Smernica Európskeho parlamentu a Rady (EÚ) 2022/2464 zo 14. decembra 2022, ktorou sa mení nariadenie (EÚ) č. 537/2014, smernica 2004/109/ES, smernica 2006/43/ES a smernica 2013/34/EÚ, pokiaľ ide o vykazovanie informácií o udržateľnosti podnikov (Ú. v. EÚ L 322, 16. 12. 2022).